O altercație mai veche între doi localnici din comuna Pipirig a dus la aplicarea unei bătăi soră cu moartea administrată de câțiva sălbatici din comună unui tânăr de 23 de ani.

Nu analizăm motivele conflictului sau istoria lui, deoarece în urma discuției cu reprezentanții Poliției Neamț am înțeles că fiecare parte implicată are varianta ei și toți sunt clienți mai vechi ai poliției Pipirig. Ce ni se pare de neconceput este faptul că într-o comună din Neamț cineva este bătut ziua, la ora 18:00, în plină stradă, de față cu toată lumea, dar, cel mai grav, de față cu copiii.

Dincolo de orice discuții este clar că poliția din Pipirig este depășită de probleme sau administreaza incompetent conflictele din comună. Vorbim de un conflict mai vechi la care mai este un dosar în instrumentare, adica, pe românește, în sertarul poliției Pipirig și vorbim de modul în care, în plină zi și în plină stradă niște indivizi îi dau cu toporul în cap unui om însoțit de copiii lui.

Asta arată clar că acei indivizi nu au absolut nicio frică față de cei care aplică legea în comună și își fac ei legea lor. Mai ales dacă este adevărat ce declară victima și anume că mașina de poliție a trecut prin zonă chiar înainte de a degenera conflictul, fără a interveni în vreun fel. Înseamnă că valoarea poliției din Pipirig în fața celor care încalcă legea este ZERO.

Vinovat sau nu, rău de gură sau nu, este de neconceput ca cineva să fie bătut în așa hal de față cu copiii lui.



Completare articol, 28.05.2017

În urma publicării articolului ”Lovit cu toporul în cap în plină zi, de față cu femeia și copiii săi. Se întâmplă la Neamț!” am fost contactați de persoana suspectă a fi agresorul din acest caz, persoană care a ținut să își exprime și ea punctul de vedere despre incident.

Fiind o cercetare penală în derulare, noi am evitat să menționăm numele agresorului mai ales după ce am aflat din zona poliției că victima ar fi provocat incidentul. Cel suspectat a fi agresor și-a exprimat acordul să fie filmat așa că vă invităm să urmăriți și varianta sa care, dacă conține elemente de adevăr, înseamnă într-adevăr că la Pipirig oamenii au renunțat la a mai avea încredere și apela la poliție și își rezolvă singuri problemele.